projecte-aina/catalan_government_crawling huggingface dataset:
Des del CEJFE s'està potenciant la gestió del coneixement entre els diferents professionals que treballen a l'Administració de justícia.
En aquest sentit, fruit d'algunes activitats, s'han elaborat dues guies de bones pràctiques: una adreçada als lletrats/ades de l'Administració de justícia " Guia de bones pràctiques als jutjats penals ", i l'altra, " Guia per a la gestió eficaç a la jurisdicció civil" adreçada al personal dels cossos de gestió i tramitació processal i administrativa.
La primera ha sorgit arran de la creació del Taller de Bones Pràctiques als Jutjats Penals que es va fer al llarg de 10 sessions durant l'any 2019.
En aquesta guia s'ha treballat de forma col·laborativa entre les i els conductors de les sessions i les i els participants per recollir les pràctiques compartides i models de documents.
Properament, es farà la presentació i difusió entre tot el col·lectiu.
La segona és una guia orientativa elaborada a partir de la realització del curs de formació "Gestió eficaç de la feina en la jurisdicció civil", que s'ha ofert en el marc de la formació contínua als cossos de gestió i tramitació que treballen a la jurisdicció civil de l'Administració de Justícia de Catalunya.
L'objectiu és poder facilitar a aquests cossos unes pautes orientatives de treball i recomanacions pràctiques que ajudin a gestionar de manera eficaç les seves funcions i tasques diàries.
La guia únicament vol ser una eina pràctica de suport a aquesta tasca diària.
Aquesta guia s'ha elaborat amb la col·laboració de les formadores del curs en base a la seva àmplia experiència i trajectòria professional en els diferents òrgans judicials de la jurisdicció civil.
També, properament, es farà la corresponent difusió entre els dos col·lectius.
En el marc de la programació " El CEJFE t'acompanya ", l'Observatori Català de la Justícia en Violència Masclista ha organitzat un cicle de tres webinars a través de la plataforma Adobe Connect en què es tractaran els efectes del confinament en la violència masclista, tant des de la perspectiva de la víctima com de l'agressor.
Aquestes sessions van adreçades preferentment al personal de l'Administració de justícia, però són oberts a qualsevol persona interessada.
Les sessions se celebraran el 4, 11 i 18 de juny, en directe, i es podran seguir a través de la plataforma Adobe Connect, amb un aforament limitat a 100 persones.
Les sessions es poden seguir de manera independent ja que cadascuna abordarà un tema específic en relació als efectes del (des)confinament en la violència masclista.
L'accés per a totes les sessions serà: https://cejfe.adobeconnect.com/rjw8huminvie/
El sistema judicial davant els efectes del confinament en les víctimes de violència masclista
Aquesta sessió té com a objectiu plantejar les diverses situacions que s'han trobat les dones i els seus fills i filles durant la crisi de la Covid-19, i el confinament que se n'ha derivat.
L'aïllament social que ha comportat aquesta situació ha provocat noves situacions de violència masclista i n'ha agreujat d'altres, provocant una disminució de denúncies però, per contra, un augment de trucades als telèfons d'assessorament i atenció que s'han habilitat.
Entendre les característiques d'aquests períodes serà clau per poder analitzar i comprendre de forma efectiva les conseqüències que ara es comencen a visualitzar i que, algunes d'elles, arribaran al sistema judicial.
La contextualització de la situació pel que fa al nivell emocional i psicològic ens ajudarà a oferir respostes més efectives i adaptades a aquesta nova normalitat que dia a dia es va fent més present.
La resposta penal en desconfinament a la violència sexual intrafamiliar i de parella
A càrrec d' Ester García López, advocada.
La sessió tractarà sobre les possibles conseqüències que hi pugui haver en els procediments penals tenint en compte les dificultats viscudes durant el confinament: que les víctimes d'aquest tipus de delictes no hagin denunciat, que no hi hagi un informe mèdic de lesions, etc.
El desconfinament en la violència de gènere al context de parella.
Una anàlisi des de la perspectiva de l'agressor
A càrrec d' Elena Garrido Gaitán, psicòloga.
La violència masclista a l'entorn de la parella i la família no s'ha vist reduïda en època de confinament.
La convivència continuada, l'adaptació dels mecanismes de control per part dels agressors i la impossibilitat de desplaçar-se fora del domicili o demanar suport per a moltes víctimes, ha sostingut el nivell de violència, denotant que els agressors han adaptat l'estil i els mecanismes de violència a la nova situació.
En aquesta sessió volem reflexionar al voltant d'aquesta situació i de la conducta de l'agressor en la situació actual d'evolució cap al desconfinament, que implica la pèrdua de part del control exercit durant l'aïllament físic i social de la víctima.
A causa de l'emergència sanitària creada per la Covid-19, el pla d'activitats de l'Observatori Català de la Justícia en Violència Masclista per aquest any 2020 s'ha vist afectat.
És per això que es publica un redisseny del pla d'activitats on s'han reajustat les dates, s'ha canviat la modalitat o s'han redefinit objectius.
Algunes de les activitats encara tenen algunes places disponibles i per això s'ha obert un nou període d'inscripcions que estarà obert fins el 21 de setembre a través de la inscripció en línia (són les senyalades amb l'estat "inscripció oberta").
També hi ha previstes jornades obertes que s'aniran anunciant oportunament quan es tanquin les dates i la modalitat.
A partir d'avui, 30 de setembre, ja es pot consultar si heu estat admesos/eses a les activitats de l'Observatori Català de la Justícia en Violència Masclista que es van obrir per aquest segon semestre de l'any.
En cas de no recordar la contrasenya, heu de seguir les instruccions següents indicades a la pàgina web del CEJFE: No recordo la contrasenya.
En qualsevol cas, abans de l'inici de l'activitat, i amb prou antelació, l'Observatori enviarà un correu electrònic amb l'admissió i el programa de l'activitat com a recordatori.
La relació entre l'experiència de victimització en la infància i el desenvolupament de problemes psicològics i socials no és directa i aquí és on els professionals poden intervenir amb èxit.
Un dels objectius principals d'aquest estudi han estat conèixer la prevalença d'experiències de victimització en joves tutelats per la Direcció General d'Atenció a la Infància i l'Adolescència i atesos per la Direcció General d'Execució Penal a la Comunitat i de Justícia Juvenil.
Versió en català (PDF, 76,1 KB)
Versió en castellà (PDF, 75,5 KB)
Versió en anglès (PDF, 73,3 KB)
L'any 2012, el CEJFE juntament amb la Direcció General de Serveis Penitenciaris (DGSP), van concretar la necessitat d'estudiar a fons l'aplicació de la llibertat condicional (LC) a Catalunya.
L'objectiu d'ampliar l'aplicació de la LC a Catalunya respon a dues motivacions fonamentals: d'una banda, afavorir les possibilitats reinsertadores de la pena de presó, d'altra banda, abaratir l'alt cost que implica l'internament penitenciari quan aquest resulti innecessari.
Versió en castellà (PDF, 89,8 KB)
Versió en anglès (PDF, 92,4 KB)
Aquesta recerca estudia la pràctica de la regressió a segon grau des d'una classificació en tercer grau als establiments penitenciaris de Catalunya.
Té com a objectiu general descriure i valorar la pràctica de la regressió per tal d'apuntar recomanacions a fi i efecte de reduir tant el nombre com l'impacte de la regressió en el procés de reinserció.
Versió en català (PDF, 80,3 KB)
Versió en castellà (PDF, 102 KB)
Versió en anglès (PDF, 78,8 KB)
El propòsit d'aquesta recerca és analitzar l'eficàcia de les suspensions judicials que tenen imposada una regla de conducta de tractament de deshabituació al consum de drogues.
Per tal de valorar la seva eficàcia, l'equip d'investigadors s'ha centrat en els nivells de reincidència i aquells factors que poden ser més predictors per incidir en la comissió de nous fets delictius.
Versió en català (PDF, 89,3 KB)
Versió en castellà (PDF, 91,5 KB)
Actualment, des de la comunitat científica, s'ha posat de manifest la necessitat d'avaluar els programes d'intervenció per a la millora de la parentalitat, especialment en el context de la infància i adolescència en risc.
En aquest estudi es presenten els resultats de l'avaluació del programa Límits aportant evidències d'eficàcia i efectivitat, que permeten identificar i descriure les seves fortaleses com també aquells elements que poden ser objecte de millora.
Versió en castellà (PDF, 132 KB)
Aquest cop s'ha estudiat els condemnats que van sortir excarcerats l'any 2010 i se'ls ha seguit fins al de 31 de desembre de 2013 per saber si havien reingressat a presó.
Com a novetat cal destacar que aquesta recerca ha estudiat la població total, i no únicament una mostra representativa, com s'havia fet fins ara.
Versió en castellà (PDF, 93 KB)
En el número 70 presentem dos estudis: La pràctica del ioga als centres penitenciaris de Catalunya, i Els factors de risc de la conducta violenta auto-dirigida greu en l'àmbit en l'àmbit penitenciari.
Ambdues investigacions proposen vies d'estudi per fer una aproximació al benestar tant físic com psicològic dels interns.
Versió en castellà (PDF, 107 KB)
Aquest Invesbreu recull el resum de dues recerques que parlen del tema dels tractaments que reben els interns dins els centres penitenciaris i com aquests tractaments ajuden a la seva preparació i acompanyament per a la sortida en llibertat.
Versió en català (PDF, 82,3 KB)
Versió en castellà (PDF, 83,8 KB)
Versió en anglès (PDF, 81,9 KB)
El Centre d'Estudis Jurídics i Formació Especialitzada promou estudis i investigacions en els àmbits de l'execució penal, la mediació penal, l'atenció a la víctima, l'Administració de justícia i el dret propi de Catalunya.
Aquesta tasca la duen a terme investigadors del Centre i col·laboradors externs.
Es tracta de recerques d'interès prioritari per al Departament de Justícia, ja que milloren el coneixement sobre diversos aspectes genèrics o específics directament vinculats a les competències del Departament.
L'objectiu d'aquestes recerques és oferir dades o informacions que permetin millorar les polítiques a dissenyar o les intervencions que cal fer.
Per a més informació, podeu trucar al telèfon 93 207 31 14 o enviar un missatge de correu electrònic a [EMAIL] (estudis i projectes d'investigació en els àmbits de l'execució penal, la mediació penal i l'atenció a la víctima) o a [EMAIL] (estudis i projectes d'investigació en l'àmbit de l'Administració de justícia i el dret propi de Catalunya).
Consulta les últimes recerques publicades:
Consulta el llistat de recerques de producció pròpia i les convocatòries d'ajuts a la investigació del Centre d'Estudis Jurídics i Formació Especialitzada per l'any 2019.
Divulgació de temes d'actualitat científica dins l'àmbit de la justícia i el dret.
Recull de totes les recerques que el CEJFE ha dut a terme íntegrament o bé ha finançat parcialment des de 1987 fins a l'actualitat.
Publicació de les bases de dades originals d'algunes de les recerques dutes a terme posant-les a disposició de professionals interessats amb la intenció de fomentar l'ús i la reutilització de la informació.
Traducció i difusió d'algunes de les recomanacions i normatives més rellevants que el Consell d'Europa ha elaborat en l'àmbit de l'execució penal, la mediació penal i l'atenció a la víctima.
El Centre d'Estudis Jurídics i Formació Especialitzada és un organisme autònom administratiu, adscrit al Departament de Justícia de la Generalitat de Catalunya, creat per la Llei 18/1990, de 15 de novembre, amb la finalitat de desenvolupar activitats de formació especialitzada i investigació en l'àmbit del dret i la justícia.
En aquest catàleg d'investigacions es recullen totes les recerques que el Centre d'Estudis Jurídics i Formació Especialitzada ha dut a terme íntegrament o bé ha finançat parcialment des de 1987 fins a l'actualitat.
Tots els estudis es troben disponibles per consultar-los a la biblioteca del Centre.
En alguns casos, les investigacions han estat publicades en llibres o revistes de la Generalitat, la qual cosa s'indica específicament en el resum de la recerca, i es poden adquirir a la Xarxa de Llibreries Acreditades de la Generalitat.
En altres casos, les investigacions han estat publicades en format pdf, fet que també es fa constar en el catàleg, i es poden consultar i obtenir directament des d'aquesta mateixa pàgina web.
La resta d'estudis es troben disponibles per consultar-los en format paper a la biblioteca del Centre.
Per a més informació, podeu trucar al telèfon 93 207 31 14 (extensions 440 o 436) o enviar un missatge a l'adreça de correu electrònic [EMAIL].
El Centre d'Estudis Jurídics i Formació Especialitzada publica les bases de dades originals d'algunes de les recerques dutes a terme i les posa a disposició d'altres investigadors i professionals interessats amb la intenció de fomentar l'ús i la reutilització de la informació.
De cada investigació s'ofereix una breu presentació, la fitxa tècnica, totes les dades en format Excel i la descripció de totes les variables.
El Centre d'Estudis Jurídics i Formació Especialitzada ha traduït, i difon mitjançant la seva pàgina web, algunes de les recomanacions i normatives més recents i rellevants que el Consell d'Europa ha elaborat en l'àmbit de l'execució penal, la mediació penal i l'atenció a la víctima.
Aquestes recomanacions han de guiar tant l'activitat legislativa dels Estats membres del Consell d'Europa, com l'elaboració de normatives, protocols d'intervenció, guies de bones pràctiques i, en definitiva, l'activitat professional quotidiana en aquests àmbits.
Les versions originals en anglès i francès es poden consultar a la web del Consell d'Europa.
Pròximament us informarem de la reobertura i la represa dels serveis presencials.
Des de l'1 de setembre estan disponibles tots els serveis de Biblioteca en línia.
Consulta els serveis digitals de la Biblioteca del CEJFE.
La Biblioteca del Centre d'Estudis Jurídics i Formació Especialitzada és una biblioteca pública especialitzada.
Es pot trobar documentació sobre dret penal, dret penitenciari, criminologia, justícia de menors, dret administratiu, dret civil, dret de família i altres matèries com a psicologia, pedagogia, treball social o gestió del coneixement.
Els serveis que ofereix la Biblioteca són els següents: accés lliure a la sala de lectura, catàleg en línia, préstec, accés a bases de dades jurídiques i revistes electròniques, enviament de butlletins jurídics i wifi.
Consulta les pròximes activitats i novetats bibliogràfiques:
Persones voluntàries i coordinadores del programa Cercles de Suport i Responsabilitat
El Centre d'Estudis Jurídics i Formació Especialitzada elabora i edita publicacions i col·leccions sobre el món del dret i de la justícia, i fa divulgació de l'activitat científica que du a terme al Centre tant en l'àmbit de la investigació com en el de la formació mitjançant professionals interns i externs.
Trobareu informació sobre les publicacions del Centre al Catàleg de Publicacions de la Generalitat de Catalunya i podeu adquirir-les a les llibreries acreditades de la Generalitat.
Els formats Debat a bat són espais de treball on s'analitza la praxi professional entorn d'un tema concret; es tracta d'una modalitat formativa centrada específicament en l'intercanvi de coneixement entre professionals.
En aquests espais es genera un marc de discussió i anàlisi fonamentat en l'experiència i els coneixements dels professionals que els integren a fi d'arribar a conclusions que facilitin la intervenció professional.
Aquests grups disposen de l'assessorament continuat d'experts que poden aclarir i resoldre dubtes o incorporar nous punts de vista, i facilitar així l'elaboració d'una base teòrica comuna en l'abordatge del tema plantejat.
Les Guies formatives dels diferents col·lectius professionals d'execució penal són metodològicament molt innovadores, ja que recullen un treball sistemàtic d'identificació de les competències professionals, que es relacionen directament amb els comportaments considerats imprescindibles per desenvolupar correctament l'activitat laboral.
A més, són fruit del treball conjunt de l'Àrea d'Investigació i Formació Social i Criminològica i cadascun dels col·lectius implicats en les guies.
Aquesta iniciativa ha permès donar un salt qualitatiu a l'estructura de la formació social i criminològica que s'adreça a aquests col·lectius professionals, ja que l'oferta d'activitats de formació es relaciona directament amb les competències professionals, per tal de que els professionals creïn itineraris curriculars adequats a les seves necessitats formatives.
La formació especialitzada dels caps de serveis en l'àmbit de règim interior de serveis penitenciaris
La guia conté la base que serveix de fonament als programes anuals de formació que any rere any concreten l'oferta formativa especialitzada del Centre per al col·lectiu de caps de serveis de règim interior.
La formació especialitzada dels caps d'unitat i caps d'àrea funcional en l'àmbit de règim interior de serveis penitenciaris
La guia conté la base que serveix de fonament als programes anuals de formació que any rere any concreten l'oferta formativa especialitzada del Centre per al col·lectiu de caps d'unitat i caps d'àrea funcional de règim interior.
La formació especialitzada dels comandaments intermedis en l'àmbit de serveis penitenciaris
La formació especialitzada dels educadors socials en l'àmbit d'execució penal
La guia conté la base que serveix de fonament als programes anuals de formació que any rere any concreten l'oferta formativa especialitzada del Centre per al col·lectiu d'educadors socials.
La formació especialitzada dels juristes en l'àmbit d'execució penal
La guia conté la base que serveix de fonament als programes anuals de formació que any rere any concreten l'oferta formativa especialitzada del Centre per a aquest col·lectiu de juristes.
La formació especialitzada dels pedagogs en l'àmbit de serveis penitenciaris
La formació especialitzada de les persones voluntàries i coordinadores del programa Cercles de Suport i Responsabilitat
La formació especialitzada dels psicòlegs en l'àmbit d'execució penal
La guia conté la base que serveix de fonament als programes anuals de formació que any rere any concreten l'oferta formativa especialitzada del Centre per a aquest col·lectiu de psicòlegs.
La formació especialitzada dels tècnics especialistes de serveis penitenciaris
La guia conté la base que serveix de fonament als programes anuals de formació que any rere any concreten l'oferta formativa especialitzada del Centre per a aquest col·lectiu de tècnics especialistes.
La formació especialitzada dels treballadors socials en l'àmbit d'execució penal
La guia conté la base que serveix de fonament als programes anuals de formació que any rere any concreten l'oferta formativa especialitzada del Centre per a aquest col·lectiu de treballadors socials.
El 15 de desembre es va presentar el llibre Controvèrsies en valoració del dany corporal al Centre d'Estudis Jurídics i Formació Especialitzada.
Va presidir l'acte el conseller de Justícia, Germà Gordó, acompanyat del director de l'Institut de Medicina Legal, Jordi Medallo.
Aquest treball s'ha fet per professionals de l'Institut de Medicina Legal de Catalunya (IMLC).
Els temes que es tracten són en el moment actual uns dels que presenten una major controvèrsia en l'àmbit de la valoració del dany corporal.
Per obtenir una solució consensuada a la controvèrsia plantejada, s'ha optat per fer una exposició dels diversos temes en forma de sessió clínica, prèviament a la seva publicació.
Aquestes sessions s'han fet un cop per setmana, en la seu de l'IMLC, i les presentacions que han estat raonades científicament, amb el suport de l' estudi jurisprudencial fet, s'han exposat per tal que els companys assistents puguin avaluar-les i qüestionar-les.
Per tant, estem davant d'un estudi realitzat no tan sols pels autors que signen els treballs, sinó que també s'hi suma la participació activa i crítica de tots aquells que han assistit a les sessions.
Versió en català [PDF, 2,38 MB]
Versió en castellà [PDF, 2,14 MB]
Versió en anglès [PDF, 2,08 MB]
Malgrat que la Biblioteca del Centre d'Estudis Jurídics i Formació Especialitzada roman tancada durant aquest mes de setembre (amb motiu del trasllat del CEJFE) la Biblioteca en línia segueix ben activa i us ofereix diversos serveis perquè us mantingueu al dia amb informació jurídica i especialitzada de qualitat.
En aquest sentit, es manté l'enviament dels sumaris de revistes especialitzades i dels butlletins jurídics digitals, als quals us podeu subscriure:
A més a més, quinzenalment s'envia el butlletí Novetats Hemeroteca en línia, un butlletí d'articles destacats de revistes especialitzades en dret, criminologia, menors, violència masclista, covid-19, etc. Si voleu rebre aquest butlletí al vostre correu electrònic o per qualsevol altra petició adreceu-vos a: [EMAIL].
Formació en temps de confinament dels aspirants als cossos de gestió i tramitació processal i administrativa i al cos d'auxili judicial
La paralització de les activitats formatives presencials a conseqüència del punt 3.1 de la Instrucció 2/2020, d'11 de març ha afectat la realització dels cursos de formació per accés a la borsa d'interins per al personal de l'Administració de Justícia.
En el moment de la declaració de l'estat d'alarma hi havia quatre cursos en marxa: tres per a aspirants als cossos de gestió i tramitació processal i administrativa i un per als aspirants al cos d'auxili judicial que es van aturar en punts diferents del seu desenvolupament.
Al curs de formació inicial per al personal dels cossos de gestió i tramitació les sessions presencials que restaven per realitzar del primer bloc (part jurisdiccional) s'han reconvertit en sessions telemàtiques a través de la plataforma Adobe Connect.
Es va demanar als docents nou material adaptat per a les sessions telemàtiques.
A més, donat que els docents no tenien experiència en el funcionament de la plataforma, es van programar unes sessions de prova per tal d'explicar el funcionament de l'Adobe Connect, pautar el desenvolupament de les sessions i comprovar el correcte funcionament de les aules virtuals.
Tot i que en el moment en què es van suspendre les activitats, l'alumnat ja havia realitzat tota la formació referent a la jurisdicció civil, tenint en compte que havia passat molt de temps, es van reobrir les aules de la jurisdicció civil al Campus Virtual del CEJFE per tal que els alumnes poguessin preparar les matèries de cara a l'examen i, paral·lelament, es van organitzar dues sessions a través de l'Adobe Connect: una de repàs general de la matèria i una de resolució de dubtes.
La part específica de la jurisdicció penal encara no s'havia iniciat.
La part virtual es va realitzar com sempre, a través del Campus, mentre que les dues sessions teòriques es van realitzar a través de l'Adobe Connect.
El Curs de formació inicial per al personal del cos d'auxili judicial és presencial en la seva totalitat i s'ha hagut de reconvertir a format telemàtic a través de l'Adobe Connect (i adaptar també els materials).
A més, prèviament, per tal de refrescar els continguts impartits durant el mes de març, es va programar una sessió complementàri a de repàs realitzada també a través de la mateixa plataforma.
L'examen d'aquest primer bloc de cadascun dels cursos s'ha realitzat de manera telemàtica a través del Campus Virtual del CEJFE.
En tots els cursos, el bloc d'informàtica judicial, donat que aquest tipus de formació ha de ser impartida en modalitat presencial i no és recomanable reconvertir-la en formació telemàtica, s'ha ajornat al mes de setembre.